**O b r a z l o ž e n j e**

Na temelju članaka 12. st. 1. i 14. st. 2. Zakona o poljoprivrednom zemljištu („Narodne novine« broj 152/08, 21/10) Općinsko vijeće Općine Kostrena na svojoj sjednici održanoj dana 31. svibnja 2010. godine donijelo je Odluku o agrotehničkim mjerama na poljoprivrednom zemljištu i mjerama zaštite od požara na poljoprivrednom zemljištu, šumama i šumskom zemljištu na području Općine Kostrena. Predmetna Odluka objavljena je u „Službenim novinama PGŽ“ broj 22/10.

 Dana 09. ožujka 2018. godine stupio je na snagu novi Zakon o poljoprivrednom zemljištu („Narodne novine« broj 20/18). Člancima 10. do. 12. predmetnog Zakona propisana je obveza predstavničkim tijelima jedinica lokalne samouprave da za svoja područja propisuju agrotehničke mjere u slučajevima u kojima bi propuštanje tih mjera prouzročilo štetu, onemogućilo ili smanjilo poljoprivrednu proizvodnju.

Nadalje, jedinice lokalne samouprave podnose Ministarstvu i Hrvatskom centru za poljoprivredu, hranu i selo godišnje izvješće o primjeni propisanih mjera sukladno donesenim agrotehničkim mjerama i to do 31. ožujka svake tekuće godine za prethodnu godinu.

Isto tako Općinsko vijeće propisuje mjere za uređivanje i održavanje poljoprivrednih rudina, a osobito: održavanje živica i međa, održavanje poljskih putova, uređivanje i održavanje kanala oborinske odvodnje, sprječavanje zasjenjivanja susjednih čestica te sadnju i održavanje vjetrobranskih pojasa. Na temelju tako donesenih mjera Općina podnosi Ministarstvu i Hrvatskom centru za poljoprivredu, hranu i selo godišnje izvješće o primjeni propisanih mjera do 31. ožujka svake tekuće godine za prethodnu godinu.

S obzirom na donošenje novog Zakona o poljoprivrednom zemljištu te stupanje na snagu novog Statuta, pristupilo se izradi nove odluke o agrotehničkim mjerama i mjerama za uređivanje i održavanje poljoprivrednih rudina na području Općine Kostrena, a pravna osnova za donošenje iste su članci 10. st. 1. i 12. st. 1. Zakona o poljoprivrednom zemljištu (»Narodne novine« broj 20/18) i članak 34. Statuta Općine Kostrena („Službene novine Općine Kostrena“ broj 2/18).

I. Općim odredbama u člancima 1., 2., 3. odluke općenito se određuju pitanja vezana uz agrotehničke mjere, te tko je dužan provoditi navedene mjere te što se sve smatra poljoprivrednim zemljištem.

II. Agrotehničke mjere u člancima 4. do. 7. odluke podrobnije su određene agrotehničke mjere koje se provode na poljoprivrednom zemljištu. Nadalje, definiraju se postupci vezani uz zaštitu tla od erozije kao i mjere koju u tu svrhu trebaju poduzimati te postupci i rokovi u kojem vlasnici zemljišta održavaju poljoprivredno zemljište podobnim za poljoprivrednu proizvodnju i ujedno sprječavaju da predmetno zemljište ne bude obraslo korovima.

III. Mjere za unapređenje i uređenje poljoprivrednih rudina propisane se u člancima 8. do 10. odluke, a odnose se na obveze vlasnika i posjednika poljoprivrednog zemljišta da primjenjuju mjere za uređivanje i održavanje poljoprivrednih rudina vezano uz održavanje živica i međa, poljskih putova, kanala oborinske odvodnje, sprječavanje zasjenjivanja te sadnju i održavanje vjetrobranskih pojaseva. Nadalje, određena je obveza vlasnika poljoprivrednog zemljišta da uklone razloge erozije i zakorovljenosti, suzbijanja biljnih bolesti i štetnika, uništavanja ambrozije, uređivanja živica, međa i poljskih puteva kao i sprječavanja zasjenjivanja susjednih parcela.

IV. Mjere zaštite od požara propisane su člancima 11. do 13. odluke, a odnose se na obveze vlasnika zemljišta da prilikom primjene agrotehničkih mjera na poljoprivrednom zemljištu ukoliko uklanjaju biljne ostatke i korov paljenjem poduzimaju navedene radnje samo u određenom razdoblju i pod točno određenim uvjetima.

V. Nadzor na provedbom ove odluke obavljaju poljoprivredni redari. Poljoprivredni redari ovlašteni su svojim rješenjima naložiti fizičkim i pravnim osobama radnje u svrhu provođenja odluke o agrotehničkim mjerama i mjerama za uređenje i održavanje poljoprivrednih rudina te su isti dužni o utvrđenom stanju i poduzetim mjerama redovito izvještavati nadležnu poljoprivrednu inspekciju.

VI. Prekršajne odredbe definirane su člancima 15. i 16. odluke i u njima su određene visine novčanih kazni te postupak vezan uz naplatu istih.

VII. Prijelazne i završne odredbe nalaze se u člancima 17. do 19. odluke i u njima su propisane obveze Općine Kostrena glede izvješćivanja sukladno Zakonu o poljoprivrednom zemljištu kao i odredbe vezano uz prestanak ranije odluke i stupanje na snagu nove odluke.

 **NACRT ODLUKE**

Na temelju članaka 10. st. 1. i 12. st. 1. Zakona o poljoprivrednom zemljištu (»Narodne novine« broj 20/18) i članka 34. Statuta Općine Kostrena („Službene novine Općine Kostrena“ broj 2/18), Općinsko vijeće Općine Kostrena, na sjednici održanoj \_. \_\_\_\_ 2018. godine, donijelo je

**ODLUKU
o agrotehničkim mjerama i mjerama za uređivanje i održavanje poljoprivrednih rudina na području Općine Kostrena**

I. OPĆE ODREDBE

Članak 1.

Ovom se Odlukom o agrotehničkim mjerama i mjerama za uređivanje i održavanje poljoprivrednih rudina na području Općine Kostrena (u daljnjem tekstu: Odluka) propisuju sve potrebne agrotehničke mjere na poljoprivrednom zemljištu u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina, radi održavanja i zaštite poljoprivrednog zemljišta na području Općine Kostrena.

Mjerama zaštite od požara na poljoprivrednom zemljištu, u smislu ove Odluke smatraju se mjere koje se moraju provoditi u cilju sprečavanja pojava i širenje požara.

Članak 2.

Agrotehničke mjere na poljoprivrednom zemljištu i mjere zaštite od požara na poljoprivrednom zemljištu propisane ovom Odlukom dužni su provoditi vlasnici, posjednici ili korisnici poljoprivrednog zemljišta (dalje: vlasnici).

Članak 3.

Poljoprivrednim zemljištem smatraju se poljoprivredne površine koje se po načinu uporabe u katastru upisane kao: oranice, vrtovi, livade, pašnjaci, voćnjaci, maslinici, vinogradi kao i drugo zemljište koje se može privesti poljoprivrednoj proizvodnji.

Katastarske čestice poljoprivrednog zemljišta unutar granice građevinskog područja, površine veće od 500 m2 i katastarske čestice poljoprivrednog zemljišta izvan granice građevinskog područja planirano dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu svrhu koristiti do izvršnosti akata kojima se odobrava građenje, odnosno do primitka potvrde glavnog projekta.

Pod održavanjem poljoprivrednog zemljišta sposobnim za poljoprivrednu proizvodnju smatra se sprečavanje njegove zakorovljenosti i obrastanjem višegodišnjim raslinjem.

II. AGROTEHNIČKE MJERE

 Članak 4.

Pod agrotehničkim mjerama na poljoprivrednom zemljištu u smislu ove Odluke podrazumijevaju se mjere koje se moraju provoditi na poljoprivrednom zemljištu i to:

- ograničenje ili potpuna zabrana sječe dugogodišnjih nasada, osim sječe iz agrotehničkih razloga,

- ograničavanje iskorištavanja pašnjaka propisivanjem vrsta i broja stoke te vremena i načina ispaše,

- zabrana preoravanja livada, pašnjaka i neobrađenih površina na strmim zemljištima te njihovo pretvaranje u oranice s jednogodišnjim kulturama,

- zabrana skidanja humusnog odnosno oraničnog sloja poljoprivrednog zemljišta,

- određivanje obveznog zatravljivanja strmog zemljišta,

- zabrana proizvodnje jednogodišnjih kultura odnosno obveza sadnje dugogodišnji nasada i višegodišnjih kultura,

- sprječavanje erozije,

-zabrana odnosno obveza uzgoja pojedinih vrsta bilja na određenom području,

- minimalna razina obrade i održavanja poljoprivrednog zemljišta,

- sprječavanje zakorovljenosti (osobito ambrozijom),

- suzbijanje biljnih bolesti i štetnika,

- korištenje i uništavanje biljnih ostataka.

Članak 5.

Pod zaštitom poljoprivrednog zemljišta od erozije vodom i vjetrom razumijeva se zabrana skidanja humusnog, odnosno oraničnog sloja poljoprivrednog zemljišta.

Vlasnici poljoprivrednog zemljišta dužni su održavati dugogodišnje nasade i višegodišnje kulture podignute radi zaštite tla od erozije.

U svrhu zaštite tla od erozije vodom zabranjuje se sjeći dugogodišnje nasade podignute radi zaštite tla od erozije, osim sječe iz agrotehničkih razloga.

Ako vlasnik ili posjednik poljoprivrednog zemljišta skine humusni sloj iz stavka 1. ovog članka, dužan je vratiti zemljište u prvobitno stanje.

Članak 6.

Vlasnici poljoprivrednog zemljišta dužni su ga održavati sposobnim za poljoprivrednu proizvodnju te sprečavati obrastanje zemljišta korovima i višegodišnjim raslinjem poduzimajući sljedeće mjere:

- kositi korov te krčiti višegodišnje raslinje;

- uništavati korov i višegodišnje raslinje;

- uništavati ambroziju prije cvatnje čupanjem, košnjom, a poglavito u razdoblju od 15. svibnja do 30. rujna tekuće godine.

Vlasnici susjednih parcela dužni su u neposrednoj blizini međa kositi travu i korov kako ne bi došlo do ometanja razvoja susjednih kultura.

Članak 7.

Po pojmom puta smatra se svaki put koji se koristi za promet, odnosno prilaz poljoprivrednom zemljištu i kojim se služi veći broj vlasnika.

Vlasnici poljoprivrednog zemljišta dužni su zajednički brinuti o održavanju puta ukoliko to nije uređeno posebnom odlukom o nerazvrstanim cestama.

Vlasnici poljoprivrednog zemljišta koji zasade živicu dužni su je redovito održavati i obrezivati.

III. MJERE ZA UNAPREĐENJE I UREĐENJE POLJOPRIVREDNIH RUDINA

Članak 8.

Vlasnici i posjednici poljoprivrednog zemljišta dužni su primjenjivati mjere za uređivanje i održavanje poljoprivrednih rudina:

-održavanje živica i međa,

-održavanje poljskih putova,

-uređivanje i održavanje kanala oborinske odvodnje,

-sprječavanje zasjenjivanja susjednih čestica te sadnju i održavanje vjetrobranskih pojaseva.

 Članak 9.

Živice i međe održavaju se tako da se spriječi njihovo nekontrolirano obrastanje i zasjenjivanje susjedskog zemljišta te da se ne umanji njihova vrijednost u sveobuhvatnom prirodnom sustavu i na području estetike krajolika.

Zabranjuju se sve radnje koje mogu dovesti do degradacije dobrog stanja poljskih putova (sužavanje, neobrezivanje raslinja uz put, ne zatrpavanje ulegnuća na kojima se zadržava oborinska voda itd.).

Živice, drvoredi, voćnjaci, pojedinačna stabla sade se na dovoljnoj udaljenosti od susjednih parcela da ne zasjenjuju susjedno zemljište.

Članak 10.

Vlasnici i posjednici tj. korisnici poljoprivrednog zemljišta dužni su:

* ukloniti razloge erozije i zakorovljenosti
* počistiti kanale oborinske odvodnje
* suzbiti biljne bolesti i štetnike
* koristiti i uništiti biljne ostatke
* uništiti ambroziju
* uredite živice, međe
* urediti poljske puteve
* spriječiti zasjenjivanje susjednih parcela.

IV. MJERE ZAŠTITE OD POŽARA

Članak 11.

Radi sprečavanja pojave i širenja požara na poljoprivrednom zemljištu vlasnici su dužni poduzimati slijedeće mjere:

- uklanjati suhe biljne ostatke nakon provedenih agrotehničkih mjera najkasnije do 1. lipnja tekuće godine;

- uz među preorati ili očistiti zemljište zatravljeno suhim biljem i biljnim otpadom radi sprečavanja širenja požara na susjedno zemljište.

Članak 12.

Kod uništavanja korova i biljnog otpada spaljivanjem, vlasnici poljoprivrednog zemljišta dužni su:

- zatražiti odobrenje nadležne javne vatrogasne postrojbe;

- spaljivati korov i biljni otpad na najmanjoj udaljenosti od 200 m od ruba šumskog zemljišta, te najmanje na udaljenosti od 15 m od krošnji stabala, nasada na susjednim parcelama, kao i stupova i vodiča dalekovoda;

- tlo na kojem se loži vatra radi spaljivanja korova i biljnog otpada mora se očistiti od trave i drugog gorivog materijala;

- spaljivanju korova i biljnog otpada moraju biti nazočne osobe koje su zapalile vatru, a uz sebe moraju imati osnovna sredstva i opremu za početno gašenje požara (lopata, posuda sa vodom i sl.).

Osobe koje su po prethodnom odobrenju obavile loženje vatre na otvorenom prostoru dužne su mjesto loženja pregledati i ostatke vatre u potpunosti pogasiti te o tome izvijestiti nadležnu javnu vatrogasnu postrojbu.

Članak 13.

Zabranjuje se uklanjanje i spaljivanje korova i biljnog otpada na poljoprivrednom i šumskom zemljištu u vremenu od 1. lipnja do 31.listopada tekuće godine.

V. NADZOR

Članak 14.

Nadzor nad provođenjem ove Odluke obavlja Ministarstvo poljoprivrede, Odsjek inspekcijskog nadzora, Poljoprivredna i Fitosanitarna inspekcija te poljoprivredni redari Općine.

VI. PREKRŠAJNE ODREDBE

Članak 15.

Novčanom kaznom od 500,00 do 2.000,00 kuna kaznit će se fizička osoba, novčanom kaznom od 500,00 do 5.000,00 kuna kaznit će se fizička osoba obrtnik, a novčanom kaznom u iznosu od 500,00 do 10.000,00 kuna kaznit će se prava osoba ako postupi protivno odredbama članaka 4. do 10. ove Odluke.

Uz novčanu kaznu pravnoj osobi izreći će se i novčana kazna odgovornoj osobi u pravnoj osobi u iznosu od 300,00 do 500,00 kuna.

 Članak 16.

Novčana kazna može se naplatiti na mjestu počinjenja prekršaja ili u roku od tri dana u visini polovice propisanog minimuma ili polovice točno određenog iznosa novčane kazne propisane propisom o prekršaju za koji je kao kazna propisana samo novčana kazna do 2.000,00 kuna za fizičku i odgovornu osobu u pravnoj osobi, do 5.000,00 kuna za okrivljenika fizičku osobu obrtnika i fizičku osobu koja se bavi drugom samostalnom djelatnošću i do 10.000,00 kuna za pravnu osobu i s njom izjednačene subjekte, ako je službena osoba ovlaštenog tužitelja, osim oštećenika, prekršaj utvrdila:

* obavljanjem nadzora u okviru svoje nadležnosti
* neposrednim opažanjem
* uporabom tehničkih uređaja
* pregledom vjerodostojne dokumentacije.

Plaćanjem polovice iznosa novčane kazne u navedenom roku smatrat će se da je novčana kazna u cijelosti plaćena.

Protiv osoba koje nisu platile novčanu kaznu u zakonskom roku, izdat će se obvezni prekršajni nalog s novčanom kaznom, a ako okrivljenik u roku koji mu je određen za plaćanje izrečene novčane kazne uplati dvije trećine (2/3) po izrečenom prekršajnom nalogu, smatram će se da je novčana kazna u cijelosti plaćena.

VII. PRIJELAZNE I ZAVRŠNE ODREDBE

Članak 17.

Općina Kostrena podnosi Ministarstvu poljoprivrede i Hrvatskom centru za poljoprivredu, hranu i selo godišnje izvješće o primjeni propisanih mjera iz ove Odluke do 31. ožujka svake tekuće godine za prethodnu godinu.

Članak 18.

Stupanjem na snagu ove odluke prestaje vrijediti Odluka o agrotehničkim mjerama na poljoprivrednom zemljištu i mjerama zaštite od požara na poljoprivrednom
zemljištu, šumama i šumskom zemljištu na području Općine Kostrena (»Službenim novinama Primorsko-goranske županije« broj 22/10).

 Članak 19.

Ova Odluka stupa na snagu osmog dana od dana objave u »Službenim novinama Općine Kostrena«.

*KLASA:*

*UBROJ:*

*Kostrena, \_\_. \_\_\_ 2018.*

**OPĆINSKO VIJEĆE OPĆINE KOSTRENA**

 Predsjednik

 Dražen Soldan